b"\n_START_ARTICLE_\nTrg nebe\xc5\xa1kega miru\n_START_PARAGRAPH_\nTrg nebe\xc5\xa1kega miru (\xe5\xa4\xa9\xe5\xae\x89\xe9\x97\xa8\xe5\xb9\xbf\xe5\x9c\xba ti\xc4\x81n\xc4\x81nm\xc3\xa9n gu\xc4\x83ngch\xc4\x83ng; izgovorjava: tjenanm\xc3\xa8n guang\xc4\x8dang; dobesedni prevod: Trg vrat nebe\xc5\xa1kega miru), velik trg v sredi\xc5\xa1\xc4\x8du Pekinga.\n_START_SECTION_\nLega in zna\xc4\x8dilnosti\n_START_PARAGRAPH_\nLe\xc5\xbei ju\xc5\xbeno od Vrat nebe\xc5\xa1kega miru (\xe5\xa4\xa9\xe5\xae\x89\xe9\x97\xa8 - Ti\xc4\x81n\xc4\x81nm\xc3\xa9n), vhoda v cesarsko pala\xc4\x8do - Prepovedano mesto, po katerih je trg dobil ime. Na ju\xc5\xbeni strani trga stojijo Prednja vrata (\xe5\x89\x8d\xe9\x97\xa8 - qianm\xc3\xa9n), ostanek obzidja, ki je obkro\xc5\xbeal cesarsko pala\xc4\x8do. Na vzhodni strani trga stoji muzej, na vzhodni pa 'Velika pala\xc4\x8da ljudstva' - kitajski kongres oz. parlament.\n_START_SECTION_\nZgodovina trga\n_START_PARAGRAPH_\nTrg nebe\xc5\xa1kega miru lahko po nekaterih navedbah sprejme do milijon ljudi. Zgrajen je bil po ustanovitvi Ljudske republike Kitajske z namenom, da bi na njemu prirejali veli\xc4\x8dastne parade in ljudske shode. Stoje\xc4\x8d na Vratih nebe\xc5\xa1kega miru je namre\xc4\x8d Mao Zedong 10. oktobra 1949 pred mno\xc5\xbeico na trgu razglasil ustanovitev Ljudske republike Kitajske._NEWLINE_Na sredi trga so po Maovi smrti postavili mavzolej, kjer si lahko obiskovalci \xc5\xa1e vedno ogledajo njegovo balzamirano truplo. Severno od mavzoleja stoji spomenik \xc5\xa1tudentskim demonstracijam, s katerimi so 4. maja 1919 \xc5\xa1tudenti nasprotovali odlo\xc4\x8ditvi mirovne konference, na kateri so zmagovalci prve svetovne vojne v kolonialisti\xc4\x8dnem duhu, dodelili nekdanje nem\xc5\xa1ke kolonije Japonski._NEWLINE_Trg je bil skozi zgodovino pri\xc4\x8da mnogim protestom in gibanjem. Tukaj so se med Kulturno revolucijo zbirale mno\xc5\xbeice Rde\xc4\x8dih stra\xc5\xbe, tukaj so protestirali pripadniki Falungonga, na Kitajskem prepovedanega gibanja. Leta 1976 je bil trg prizori\xc5\xa1\xc4\x8de t. i.\xc2\xa0\xc2\xbbTiananmenskega incidenta\xc2\xab, ko so ljudje \xc5\xbealovali za umrlim Zhou Enlai-em in protestirali proti nasilju in samovolji\xc2\xa0\xc2\xbbbande \xc5\xa1tirih\xc2\xab._NEWLINE_Leta 1989 je bil trg prizori\xc5\xa1\xc4\x8de obse\xc5\xbenih protestov, ki si jih 18. aprila za\xc4\x8deli \xc5\xa1tudentje. Protestom so se kmalu pridru\xc5\xbeili ljudje iz vseh slojev dru\xc5\xbebe. Ocenjujejo, da je konec maja po celotnem Pekingu protestiralo okoli milijon ljudi. Po uradnih podatkih je 4. junija, med nasilno zadu\xc5\xa1itvijo protestov, \xc5\xbeivljenje izgubilo od 200 do 300 ljudi, po podatkih kitajskega rde\xc4\x8dega kri\xc5\xbea pa kar od 2000 do 3000.\n_START_SECTION_\nTrg danes\n_START_PARAGRAPH_\nTrg je v vsakdanjem \xc5\xbeivljenju priljubljeno zbirali\xc5\xa1\xc4\x8de prebivalcev Pekinga. Zaradi svoje velikosti je \xc5\xbee posebej primeren za spu\xc5\xa1\xc4\x8danje zmajev, kar je priljubljen na\xc4\x8din pre\xc5\xbeivljanja prostega \xc4\x8dasa med kitajskimi upokojenci. Trg venomer oblegajo mno\xc5\xbeice tujih in doma\xc4\x8dih turistov, saj stoji v samem sredi\xc5\xa1\xc4\x8du mesta, obkro\xc5\xbeen pa je z mnogimi znamenitostmi."